Curriebeker: die deur kan vir die Vrystaat Cheetahs toeklapDit is alles goed en wel van die Suid-Afrikaanse rugbybase om van die Cheetahs te verwag om hul sterkste span in die nuwe Pro14-reeks te laat speel, maar dit kan die Vrystaatse Cheetahs miljoene rande in die Curriebekerreeks laat verloor. Die Sharks het Saterdag op Kingspark die (verswakte) Vrystaat Cheetahs met 45-15 geklop en hulle sodoende uit die eerste posisie op die Curriebekerpuntelys geskuif. Die Sharks het nou 29 punte en die Vrystaat 25. In hul volgende twee wedstryde wag die Westelike Provinsie (17 punte, maar een wedstryd minder gespeel) en die Pumas (17) op die Vrystaters en kan hulle maklik tot die derde plek afskuif. As hulle aanhou verloor, sal hulle binne die volgende maand uit die topvier geskuif word. Dis nie die jong en onervare spelers of die afrigter, Daan Human, se skuld nie, maar dit kan beteken dat hulle nie by die uitspeelwedstryde betrokke sal wees nie en die Curriebeker, wat hulle verlede jaar gewen het, op ŉ skinkbord afstaan. Ja, die beamptes verwag dat die Cheetahs se kragmetings in die Pro14-reeks toeskouers sal lok en dat die koffers ook gevul sal word met die toets wat teen die Wallabies in die Rugbykampioenskap in die Rosestad gespeel word. Maar ai, dis darem nie lekker om ŉ onervare span so teen die hardebaarde te sien verloor nie. Die Goue Leeus het die Pumas op Ellispark met 29-28 verslaan en die uitspeel-agterdeur op ŉ skrefie oopgehou. Só ook die Blou Bulle wat Vrydagaand op Loftus Versfeld met 44-42 teen Griekwas deurgeskraap het. Wat baie opvallend is, is dat al hoe minder toeskouers die wedstryde bywoon. Dit was uiters skraps op Loftus en Ellispark, maar darem ŉ rapsie beter op Kingspark. Toeskouergetalle is in 2016 byna gehalveer en vanjaar woon nog minder mense Curriebekerwedstryde by. Curriebekerpuntestand: Sharks 28, Vrystaat-Cheetahs 25, Blou Bulle 18, Westelike Provinsie 17, Pumas 17, Griekwas 16 en Goue Leeus 15. Al die spanne het sewe wedstryde gespeel, maar die WP ses.